**Izmenjava s Tunizijo – Tunizijski dnevnik**

Mislim, da v petek nihče od nas ni šel spat. V soboto, 26. oktobra 2014, smo morali čakati pred šolo že ob pol dveh zjutraj. Vožnja od Ptuja do Benetk je bila dolga in utrujajoča, vrhu tega pa smo morali v Rimu prestopiti na drugo letalo. Ampak ob pogledu na sonce smo si oddahnili, naša utrujenost je izpuhtela. Iz konstantnega dežja, ki nas je spremljal celo pot, smo prispeli v sončno Tunizijo. V okviru pouka francoščine smo se namreč odpravili na Mednarodni gledališki festival človekovih pravic FILAS DH (Festival International Lycéen des Arts Sceniques et Droits de l’Homme). Z drugimi besedami, naša prva mednarodna izmenjava. In kot prva je postavila visok standard za vse naslednje.

Prispeli smo opoldne istega dne, na letališče v Tunisu. Isti dan so prispeli tudi Francozi, a več ur za nami. Ker je bil prevoz organiziran za obe skupini skupaj, smo bili ujeti v Tunisu do večera. Ogledali smo si Sidi bou said, predel mesta z belo modrimi hišami. Naš prvi okus tunizijske hrane je bil zanimiv in zelo dober, tudi za tiste, ki smo bili skeptični o prehranjevanju na ulici. Med stojnicami s spominki je stal gospod s sokolom, s katerim smo se lahko slikali. Ni nam povedal cene, zato smo mislili, da je zastonj, a smo kmalu ugotovili, da so Tunizijci odlični trgovci in pogajalci. Plačati smo morali veliko preveč. Ugotovili smo, da nas niso kar tako svarili pred “handlanjem” v Tuniziji. Preostanek dneva smo preživeli na terasi, s pomarančnimi sokovi in razgledom na morje v soju sonca.

V Sfax smo prispeli pozno ponoči. Končno smo spoznali svoje korespondente, s katerimi smo si dopisovali pred izmenjavo. Lep je občutek, ko te neznanci vzamejo k sebi domov in te sprejmejo z odprtimi rokami. Skupaj z njimi smo si ogledali Sfax s starim mestnim jedrom in dobili okus tamkajšnjega življenja, od barantanja do gneče, stojnic na vsaki ulici, majhnih restavracij, ki se odpirajo na cesto in še mnogo drugega. Bolje smo se spoznali skozi gledališke delavnice, kjer smo bili v različnih skupinah s francoskimi, tunizijskimi in češkimi dijaki in prisiljeni v improvizacijo. Čas v Sfaxu je tekel hitreje kot po navadi, naenkrat je pred nami stal premik festivala na Djerbo - na morje. Naša zabava se je šele začenjala. Na Djerbi nas je namreč čakal ogromen hotel s podobno velikim bazenom.

Na Djerbi smo ponovno doživeli poletje. Toplo, prekratko, z morjem in bazenom. Imeli smo več prostega časa, lepše vreme in dobro družbo. Ker pa smo prišli na gledališki festival, smo morali svoja dela tudi predstaviti. V francoščini. Kljub tremi smo svoj nastop dobro izpeljali in nato uživali v nastopih ostalih skupin. Moj spomin na Djerbo je podoben bolj sanjam kot resničnosti. Kako drugače, ko pa je bilo tako lepo. Zadni dan smo v starodavni utrdbi El Kebir posneli kratke predstave na temo varovanja okolja, ki so nastale v gledaliških delavnicah. Dela so bila zelo različna in zanimiva. Po dveh dolgih mesecih šole je bila Djerba oddih, ki smo ga vsi potrebovali, in kljub temu, da smo šli med počitnicami, nam teh ni bilo težko žrtvovati.

Težko se je bilo posloviti najprej od bazena, nato pa še od novih prijateljev. Čeprav smo eno noč še prespali pri gostiteljih, nam je bilo težko. Ko je nastopil čas za odhod, smo se poslovili še enkrat, tokrat sredi noči, saj smo svoje potovanje spet začeli ob zgodnjih jutranjih urah. Po dolgem dnevu v Kartagini smo se vkrcali na letalo, s še zadnjim pogledom na Tunizijo. Naše bivanje pri prijaznih in gostoljubnih tunizijskih prijateljih je bilo nepozabno in neponovljivo. Kdo ve, mogoče bo koga izmed nas pot tja zanesla spet naslednje leto. Za enkrat pa komaj čakamo, da nam obisk junija vrnejo na Ptuju.

Ajda Lašič, 2. C

November 2014